Vijeće francuskog suca Jean-Claudea Antonettija proglasilo je bivši politički i vojni vrh Herceg-Bosne krivim za zločin protiv čovječnosti i zločinački pothvat s ciljem pripajanja Herceg-Bosne Hrvatskoj. Ukupno su dobili kaznu od 111 godina zatvora: premijer Jadranko Prlić dobio je 25 godina zatvora, general Slobodan Praljak 20 godina, general Milivoj Petković 20 godina, Bruno Stojić 20 godina, Valentin Ćorić 16 godina, a Berislav Pušić 10 godina zatvorske kazne. Ovo je prvostupanjska presuda

10:59 Jadranko Prlić je imao velike ovlasti de jure i de facto. Svjesno je zatvarao oči pred zločinima te je osobno blokirao dostavu humanitarne pomoći opkoljenim Muslimanima u istočnom Mostaru. Također je znao u kakvim uvjetima žive zatočenici u zatočeničkim centrima, ali je on takve postupke ohrabrivao. Poticao je iseljavanje muslimanskog stanovništva kako bi tamo naselio Hrvate iz srednje BiH. Prlić je značajno pridonio zločinačkom pothvatu.

11:10 Slobodan Praljak je imao velike ovlasti od jeseni 1992. do srpnja 1993. nad oružanim snagama HVO-a. Imao je ulogu smirivanja napetosti između raznih dijelova HVO-a. Donosio je odluke o vojnim operacijama te zahvaljujući položaju u hijerarhiji imao je ulogu pri njihovom izvršavanju. To se odnosi operaciju koja je dovela do rušenja Starog mosta u Mostaru. Shodno tome, sudjelovao je u zločinima koji su počinjeni tijekom operacija HVO-a kojem je bio načelu. Također je znao za premještanja stanovništva, ubojstva, kao i za uništavanje imovine. Poricao je zločine i nije kazneno gonio odgovorne. Sudjelovao je u skrivanju zločina u Stupnom Dolu. Također je bio veza između Hrvatske i HVO-a te je prenosio zapovijedi iz Hrvatske vođama HVO-a i pribavljao pomoć. Praljak je značajno pridonio udruženom zločinačkom pothvatu.